แนวโน้มดัชนีเช้าลุ้นขึ้น
นักวิเคราะห์ฯคาดตลาดหุ้นไทยเช้านี้ยังมีลุ้นขึ้น แต่ทิศทางเป็นแกว่งแคบแนวเดียวกับตลาดภูมิภาคที่เช้านี้แกว่งกรอบแคบ ๆ ยังเก็งงบฯ Q2/53
5 ส.ค. 2553

นักวิเคราะห์ฯคาดตลาดหุ้นไทยเช้านี้ยังมีลุ้นขึ้น แต่ทิศทางเป็นแกว่งแคบแนวเดียวกับตลาดภูมิภาคที่เช้านี้แกว่งกรอบแคบ ๆ ยังเก็งงบฯ Q2/53
นายจักรกริช เจริญเมธาชัย รองกรรมการผู้จัดการ ฝ่ายกลยุทธ์การลงทุน บล.โกลเบล็ก กล่าวว่า ภาพโดยรวมของตลาดหุ้นไทยเช้านี้ยังเป็นขาขึ้นได้อยู่ แต่การเคลื่อนไหวคงจะเป็นลักษณะของการแกว่งแคบในทิศทางเดียวกับตลาดหุ้นอื่นในภูมิภาคเอเชียที่เช้านี้แกว่งตัวในกรอบแคบ ๆ 
เนื่องจากตลาดบ้านเราได้รับแรงซื้อกลับจากนักลงทุนต่างชาติที่ได้มีการ short หุ้นไปในช่วงที่ผ่านมา อีกทั้งมองว่าคงจะมีการเข้ามาเล่นเก็งกำไรผลประกอบการงวดไตรมาส 2/53 ของบริษัทจดทะเบียนด้วย ซึ่งหุ้นกลุ่มที่แนะนำเป็นกลุ่มที่เกี่ยวข้องกับการบริโภค อย่างกลุ่มแบงก์, รับเหมาก่อสร้าง และวัสดุก่อสร้าง เนื่องจากภาครัฐฯจะอัดเรื่องโครงการเมกกะโปรเจ็คต์ ส่วนกลุ่มสื่อสารก็ยังพอเก็งกำไรได้ 
แต่กลุ่มอสังหาริมทรัพย์คงจะต้องรับ Sentiment เชิงลบ ภายหลังจากที่ผู้ว่าการธนาคารแห่งประเทศไทย(ธปท.)ออกมาระบุถึงความเป็นห่วงภาวะฟองสบู่ในภาคอสังหาริมทรัพย์ โดยเฉพาะคอนโดมิเนียมที่มีสัญญาณการซื้อเพื่อเก็งกำไรเพิ่มขึ้น
สำหรับปัจจัยภายนอกประเทศเวลานี้ไม่ได้มีอะไรมาก คงติดตามการประกาศผลประกอบการงวดไตรมาส 2/53 ของบริษัทจดทะเบียนในแต่ละประเทศกันไป พร้อมให้แนวรับไว้ที่ 861 จุด แนวต้าน 872 จุด